Երբ հիմնական դերակատարները ապահովեցին սեփական թիկունքը, այդ փուլէն սկսեալ համարձակութիւն ունեցան նաեւ որոշ չափով ճկունութեամբ հանդէս գալու։ Հանրապետական կուսակցութիւնը որոշեց յաջորդ քուէարկութեան սատարել Նիկոլ Փաշինեանի թեկնածութեան։ Իսկ այս վերջինն ալ յայտարարեց, որ վերջ կը գտնեն քաղաքական անհնազանդութեան ցոյցերը։ Սա տուեալ պայմաններու ներքեւ հնարաւոր լաւագոյն վիճակն է, որ բարեբախտաբար կարելի եղած է ապահովել Հայաստանի մէջ։ Եթէ անակնկալներ չպատահին, եթէ ամէն ինչ շարունակուի բնականոն հունի մէջ, ապա մօտաւոր ապագային պաղարիւնութիւն մը կրնայ գերիշխել երկրին մէջ։ Եթէ Հայաստանի մէջ կանխահաս խորհրդարանական ընտրութիւններ տեղի պիտի ունենան, ապա այդ պաղարիւնութիւնը օդի, ջուրի նման կենսական է այս փուլին երկրին տեսակէտէ։